Szeretnék mint hajdan égni
Szeretnék mint hajdan égni,
    Ah! de nincs kiér'!
Hogyha így kell szomjan élni,
    Életem mit ér?

Hol az édes kín?... Lezajlott.
    Hol a szerelem?
Régi szempár, régi arczok
    Árnya jár velem.

Óh! ha jönne még csak egyszer
    Egy szelíd leány.
Nyájas arczczal, szerelemmel
    Csábos ajakán.

E hideg szív melegétül
    Fölengedne még.
Öleléstül, csók hevétül
    Dala ömlenék.

Uj tavasznak, ifjuságnak
    Napja sütne rám.
Csak már jönnél, várva várlak,
    Megváltó leány!
Versek